
ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Romana Majerského a sudkýň JUDr. Ivany Štiftovej a Mgr. Daniely Drnákovej, v spore žalobcu: MANDAT AUDIT, s.r.o., Nám. SNP 15, Bratislava, IČO: 35 900 172, zastúpenému: Erben & Erben, advokátska kancelária, s.r.o., Mostová 2, Bratislava, IČO: 35 724 111, proti žalovanej: Slovenská republika, za ktorú koná Národná banka Slovenska, Ulica Imricha Karvaša 1, Bratislava, IČO: 30 844 789, o náhradu škody spôsobenej nesprávnym úradným postupom vo výške 48.360 eur s príslušenstvom, na odvolanie žalobcu proti rozsudku Mestského súdu Bratislava IV č. k. B1-8C/20/2018-328, zo dňa 25.11.2024, takto rozhodol: I. Odvolací súd napadnutý rozsudok súdu prvej inštancie p o t v r d z u j e . II. Žalovanej priznáva proti žalobcovi plný nárok na náhradu trov odvolacieho konania. odôvodnenie: 1. Napadnutým rozsudkom súd prvej inštancie žalobu zamietol a žalovanej nepriznal náhradu trov konania. V odôvodnení uviedol, že žalobca sa žalobou doručenou súdu dňa 28.6.2018 domáhal proti žalovanej zaplatenia náhrady škody vo výške 48.360 eur s úrokom z omeškania v sadzbe 9,05 % ročne z tejto sumy od 27.9.2016 do zaplatenia a náhrady trov konania na tom skutkovom základe, že STABILITA, d.d.s., a.s., Bačíkova 5, Košice, IČO: 36 718 556 (ďalej len „STABILITA, d.d.s., a.s.“) oznámila Národnej banke Slovenska (ďalej len „NBS“) výber audítora na výkon štatutárneho auditu ročnej účtovnej závierky za rok 2016, ktorým bol žalobca. NBS ako orgán dohľadu začala voči STABILITA, d.d.s., a.s. konanie o odmietnutí žalobcu ako vybratého audítora na základe § 69 ods. 1 zákona č. 650/2004 Z. z. v znení účinnom do 30.11.2016 (ďalej len „zákon č. 650/2004 Z. z.“) a § 29 ods. 1 zákona č. 747/2004 Z. z. v znení účinnom do 30.11.2016 (ďalej len „zákon č. 747/2004 Z. z.“) z vlastnej iniciatívy v súvislosti so zisteniami nedostatkov v účtovníctve a pri oceňovaní majetku STABILITA, d.d.s., a.s., kedy bol zistený nesprávny výpočet čistej hodnoty majetku. NBS si pred začatím konania vyžiadala písomné vyjadrenie a podklady od žalobcu. STABILITA, d.d.s., a.s sa k začatiu konania vyjadrila a odmietla odmietnutie žalobcu ako vybraného audítora. NBS v konaní vedenom pod sp. zn. ODT-8974/2016 odmietla žalobcu ako audítora, čo malo predstavovať závažný zásah do práv STABILITA, d.d.s., a.s., nakoľko NBS neoprávnene zasiahla do práva a slobodného rozhodovacieho procesu STABILITA, d.d.s., a.s. pri výbere audítorskej spoločnosti a tým pádom do základného práva na slobodné podnikanie. NBS nevyužila zákonné možnosti na preverenie zistení a svoj postup ani riadne nezdokumentovala a neodôvodnila ani počas postupu a v rozhodnutí. Žalobca pritom vyvrátil všetky zistenia, ktoré od neho NBS žiadala, a tým sa NBS dopustila nesprávneho úradného postupu, ktorým mu vznikla škoda. STABILITA, d.d.s., a.s. bola nútená rešpektovať rozhodnutie NBS a so STABILITA, d.d.s., a.s. nútene ukončili zmluvný vzťah, predmetom ktorého bola realizácia štatutárneho auditu STABILITA, d.d.s., a.s. a ňou spravovaných fondov, a tým
došlo u žalobcu k strate reálnej a preukázateľnej príležitosti zárobku (strate zisku) podľa dojednanej zmluvy v sume 48.360 eur. Dôvodil, že ak by k tomu nedošlo, tak jeho majetok, t. j. zisk vo forme odmeny za audítorskú činnosť, by sa zväčšil. Poukázal na to, že v inom prípade výkonu overenia účtovnej závierky za rovnaký účtovný rok, kde bol tiež vybraným audítorom, NBS nevyužila možnosť odmietnuť vybraného audítora (žalobcu). 2. Pokiaľ ide o stručný obsah napadnutého rozhodnutia (§ 393 ods. 2 C. s. p.), súd prvej inštancie vykonaným dokazovaním zistil, že medzi stranami nebolo sporné, že STABILITA, d.d.s., a.s. je doplnkovou dôchodkovou poisťovňou, ktorej činnosť sa spravuje zákonom č. 650/2004 Z. z. Z listu žalobcu z 18.4.2016 mal za preukázané, že žalobca oznámil STABILITA, d.d.s., a.s. stanovisko k chybe zistenej po vydaní správy audítora, čiže po uzatvorení účtovných kníh. Rozdiely vzniknuté v dôsledku chyby boli z pohľadu žalobcu nevýznamné a neznamenajú porušenie zásady verejného a pravdivého zobrazenia skutočností. Zo zmluvy o odborných službách uzatvorenej medzi STABILITA, d.d.s., a.s. ako klientom a žalobcom ako audítorom dňa 1.6.2016 bolo preukázané, že žalobca sa pre STABILITA, d.d.s., a.s. zaviazal, že vykonáva overenie účtovnej závierky STABILITA, d.d.s., a.s. zostavenej k 31.12.2016, overenie účtovnej závierky dôchodkového fondu Stabilita príspevkový d.d.f., účtovnej závierky doplnkového dôchodkového fondu Stabilita výplatný d.d.f. a účtovnej závierky doplnkového dôchodkového fondu Stabilita akciový príspevkový d.d.f. zostavených k 31.12.2016 (bod 1.2). Predpokladaný časový rozvrh služieb bol dohodnutý tak, že štatutárny audit fondov vykoná žalobca do 15.1.2017 a štatutárny audit STABILITA, d.d.s., a.s. vykoná do 15.2.2017 (bod 2.1). Za to sa STABILITA, d.d.s., a.s. zaviazala uhradiť žalobcovi cenu za tieto služby 27.040 eur za overenie účtovnej závierky, zvýšenú o DPH, a spolu 21.320 eur za overenie účtovných závierok fondov (bod 3.1). 3. Zo žiadosti o predloženie písomného vyjadrenia dokladov z 13.7.2016, č. k. ODT- 8592/2016 (č. l. 39 až 45, č. l. 179 až 185) mal za preukázané, že NBS vyzvala žalobcu ako audítora, ktorý overil účtovnú závierku STABILITA, d.d.s., a.s. za rok 2015 a ňou spravovaných dôchodkových fondov o súčinnosť a predloženie písomného vyjadrenia k viacerým skutočnostiam, ktoré sa týkajú overenia účtovnej závierky STABILITA, d.d.s., a.s. za rok 2015. Žiadosť bola žalobcovi doručená 18.7.2016, čo mal preukázané z listu žalobcu z 27.7.2016 (č. l. 46) a z ktorého vyplynulo, že žalobca predložil k uvedenej výzve NBS stanovisko k jednotlivým bodom výzvy NBS. Z oznámenia NBS o začatí konania s výzvou na vyjadrenie sa k dôvodom začatého konania z 22.7.2016, č. k. ODT-8974/2016 mal za preukázané, že NBS oznámila STABILITA, d.d.s., a.s., že začala podľa § 29 ods. 1 v spojení s § 16 ods. 1 a ods. 2 zákona č. 747/2004 Z. z. konanie z vlastného podnetu o odmietnutí audítora STABILITA, d.d.s., a.s. podľa § 30 ods. 2 zákona č. 650/2004 Z. z., ktorým mal byť žalobca. Učinila tak z dôvodu, že pri výkone dohľadu nad STABILITA, d.d.s., a.s. zistila nedostatky v predloženom dodatku správy nezávislého audítora za rok 2015 a fondu Stabilita príspevkový d.d.f. zostavenej k 31.12.2015, a preto vyzvala spoločnosť STABILITA, d.d.s., a.s. na vyjadrenie sa k dôvodom začatého konania. Z vyjadrenia spoločnosti STABILITA, d.d.s., a.s. z 2.8.2016 mal za preukázané, že sa spoločnosť vyjadrila k dôvodom začatia konania tak, že s odmietnutím audítora, t. j. spoločnosti žalobcu, ani s dôvodmi začatia správneho konania nesúhlasila a navrhla, aby bolo konanie zastavené podľa § 22 ods. 1 písm. d) zákona č. 747/2004 Z. z. Z dohody o zániku zmluvy o odborných službách z 28.9.2016 mal za preukázané, že STABILITA, d.d.s., a.s. a žalobca sa dohodli na odstúpení od zmluvy o odborných službách uzatvorenej dňa 1.6.2016. Z rozhodnutia NBS z 27.9.2016, č. k. ODT-8974/2016-2 mal za preukázané, že NBS ako orgán dohľadu podľa § 30 ods. 2 a § 69 ods. 1 zákona č. 650/2004 Z. z. odmietla STABILITA, d.d.s., a.s. žalobcu ako audítora na výkon auditu ročnej účtovnej závierky za rok 2016 STABILITA, d.d.s., a.s. a ňou spravovaných doplnkových dôchodkových fondov. Zo záveru textu rozhodnutia mal za preukázané, že rozhodnutie bolo doručované STABILITA, d.d.s., a.s. a žalobcovi nebolo doručené. 4. Z listu Úradu pre dohľad nad výkonom auditu (ďalej len „ÚDVA“) z 28.4.2017, č. k. UDVA-0469-1/2017 mal za preukázané, že ÚDVA oznámil žalobcovi, že u neho vykonal v čase od 14.12.2016 do 11.4.2017 mimoriadny dohľad predmetom, ktorého bol audit individuálnej účtovnej závierky účtovnej jednotky STABILITA, d.d.s., a.s. zostavenej k 31.12.2015 a dohliadaným obdobím bolo obdobie, v ktorom boli vykonané audítorské činnosti spojené s týmto auditom. Výbor pre zabezpečenie kvality štatutárneho auditu skonštatoval, že identifikované zistenia neboli takého charakteru, aby bolo potrebné podať návrh na začatie konania podľa zákona č. 423/2015 Z. z.. Súčasne ÚDVA pozval žalobcu na prerokovanie záverov z mimoriadneho dohľadu. Zo zápisnice ÚDVA z 4.5.2017 bolo preukázané, že dňa 4.5.2017 došlo k prerokovaniu záverov Výboru pre zabezpečenie kvality štatutárneho auditu s tým,
že žalobca prijme opatrenia na predchádzanie vzniku zistení do 5.6.2017 a bude o nich informovať ÚDVA a o tom spracuje písomnú správu o implementácii prijatých opatrení v praxi. Z oznámenia o poverení audítora z 31.5.2017 a pripojenej zápisnice z valného zhromaždenia vyplynulo, že listom doručeným NBS dňa 31.5.2017 Pay Solutions, a.s. v rámci zmeny audítorskej spoločnosti poverenej výkonom auditu poverila žalobcu overením účtovnej závierky tejto spoločnosti za rok 2016. Z rozhodnutia NBS z 1.8.2017, č. k. NBS1-000-002-207 mal za preukázané, že rozhodnutie NBS z 27.9.2016, č. k. ODT-8974/2016-2 bolo potvrdené a odvolanie podané STABILITA, d.d.s., a.s. proti tomuto rozhodnutiu bolo zamietnuté. Rozhodnutie nadobudlo právoplatnosť dňa 11.8.2017. Žalobca žiadal (č. l. 163), aby sa na tento dôkaz neprihliadalo, avšak s touto požiadavkou sa súd prvej inštancie nestotožnil, nakoľko žiadna zo strán nenavrhla vykonať dôkaz celým rozhodnutím a pre konanie postačovalo preukázanie, že rozhodnutie je právoplatné a nebolo zrušené. Zo žiadosti právneho zástupcu žalobcu z 20.12.2017 mal za preukázané, že žalobca požiadal NBS o predbežné prerokovanie nároku v súvislosti s nesprávnym úradným postupom NBS a o úhradu spôsobenej škody v sume 48.360 eur do 15 dní od doručenia žiadosti. Z listu NBS zo 4.6.2018, č. k. NBS1-000-015- 400 mal za preukázané, že NBS za žalovanú odmietla plniť uplatnený nárok. Z ostatných dôkazov nezistil žiadne iné, pre rozhodnutie významné skutočnosti. 5. Súd prvej inštancie vykonaným dokazovaním zistil, že žalobca nárok predbežne prerokoval podľa § 15 ods. 1 zákona č. 514/2003 Z. z., pričom suma uvedená v žiadosti o predbežné prerokovanie nároku bola nižšia než tá, ktorú žiadal priznať v spore, avšak na závery súdu prvej inštancie to nemalo vplyv, nakoľko dôvodom bolo, že od podania žaloby do rozhodnutia súdu uplynula doba viac ako 6 mesiacov, a preto nárok žalobcu považoval za prerokovaný aj v tom rozsahu, v ktorom nebol prerokovaný na základe žiadosti žalobcu z 20.12.2017. Ozrejmil, že podmienkou vzniku nároku na náhradu škody podľa zákona č. 514/2003 Z. z. je, aby došlo (i) k nesprávnemu úradnému postupu, (ii) k vzniku škody a (iii) medzi uvedenými predpokladmi musí byť príčinná súvislosť, pričom je potrebné, aby boli preukázané všetky tri podmienky. Nepreukázanie jedinej z nich vedie k zamietnutiu žaloby. Vo vzťahu k aktívnej legitimácii žalobcu uviedol, že na rozdiel od § 5 ods. 1 a ods. 2 zákona č. 514/2003 Z. z. sa v prípade § 9 zákona č. 514/2003 Z. z. nevyžaduje, aby namietaný nesprávny úradný postup bol vykonaný voči poškodenému ako účastníkovi konania, a preto sa stotožnil s názorom žalobcu, že podľa § 9 ods. 4 zákona č. 514/2003 Z. z. aj osoba, ktorá nebola účastníkom daného konania má nárok na náhradu škody spôsobenej nesprávnym úradným postupom, ak jej bola nesprávnym úradným postupom spôsobená škoda. 6. Uviedol, že podľa ustálenej súdnej praxe v spore o náhradu škody spôsobenej výkonom verejnej moci je civilný súd oprávnený prejudiciálne vyriešiť otázku, či v žalobe uvedený úradný postup orgánu verejnej moci je nesprávnym úradným postupom v zmysle § 9 ods. 1 veta prvá zákona č. 514/2003 Z. z. (R 2/2021, uznesenie Najvyššieho súdu SR zo dňa 23.6.2020, sp. zn. 3Cdo/127/2018), a preto prejudiciálne posudzoval, či namietaný úradný postup NBS je alebo nie je nesprávnym úradným postupom. V prípade preukázania prvej podmienky (nesprávny úradný postup) uviedol, že zákon nedefinuje samotný pojem „nesprávny úradný postup“. Z obsahu tohto pojmu vyplýva, že podľa konkrétnych okolností toho ktorého prípadu môže ísť o akúkoľvek činnosť spojenú s výkonom právomocí určitého orgánu verejnej moci, ak pri tomto výkone alebo v súvislosti s ním dôjde k porušeniu pravidiel stanovených právnymi predpismi pre konanie štátneho orgánu alebo k porušeniu poriadku, ktorý vyplýva z povahy, funkcie alebo cieľov tejto činnosti. Nakoľko úradný postup nie je spravidla možné v právnom predpise upraviť do najmenších podrobností, treba správnosť úradného postupu posudzovať i z hľadiska účelu, k dosiahnutiu ktorého postup štátneho orgánu smeruje (rozsudok Najvyššieho súdu SR zo dňa 30.6.2010, sp. zn. 5Cdo/126/2009, rozsudok Najvyššieho súdu SR zo dňa 31.5.2011, sp. zn. 6Cdo/115/2010). Predmetom sporu je náhrada škody titulom zodpovednosti štátu za škodu spôsobenú nesprávnym úradným postupom, ku ktorému malo dôjsť nesprávnym úradným postupom NBS v konaní vedenom voči STABILITA, d.d.s., a.s. podľa zákona č. 747/2004 Z. z. v súvislosti s rozhodovaním podľa § 30 ods. 2 zákona č. 650/2004 Z. z. o odmietnutí žalobcu ako audítora na výkon auditu ročnej účtovnej závierky za rok 2016 STABILITA, d.d.s., a.s. a ňou spravovaných doplnkových dôchodkových fondov v dôsledku čoho žalobcovi mala vzniknúť škoda v žalovanej výške. 7. Z dokazovania vyplynulo, že NBS ako orgán vykonávajúci dohľad podľa § 69 ods. 1 zákona č. 650/2004 Z. z. pri výkone dohľadu nad STABILITA, d.d.s., a.s.
a ňou spravovanými doplnkovými dôchodkovými fondmi zistila nedostatky v predloženom „Dodatku Správy nezávislého audítora o overení súladu výročnej správy s účtovnou závierkou v zmysle zákona č. 54/2007 Z. z., § 23 ods. 5 spoločnosti STABILITA, d.d.s, a.s.“ za rok 2015, ktorý spoločnosť STABILITA predložila NBS dňa 31.12.2015 a v „Správe nezávislého audítora o overení účtovnej závierky zostavenej k 31.12.2015 fondu Stabilita príspevkový d.d.f., STABILITA, d.d.s., a.s. “. Dohľad bol vykonaný v dňoch od 23.5.2016 do 3.6.2016. Pri výkone dohľadu NBS zistila najmä, že STABILITA, d.d.s., a.s. pri výpočte oceňovania majetku fondu Stabilita príspevkový d.d.f. ku dňu 14.12.2015 nezaevidovala predaj 500 ks podielových listov fondu HB REAVIS REAL ESTATE SICAV-SIF, ISIN LU0625186423, ale ich úhradu zaúčtovala ako prijatú dividendu. Pri výkone dohľadu boli zo strany NBS tiež identifikované viaceré závažné nedostatky v STABILITA, d.d.s., a.s. týkajúce sa najmä účtovania obchodov s finančnými nástrojmi, ktoré ovplyvnili aj auditované údaje v ročnej účtovnej závierke za rok 2015 STABILITA a ňou spravovaných doplnkových dôchodkových fondov. Súčasne NBS zistila, že audit ročnej účtovnej závierky za rok 2015 STABILITA, d.d.s., a.s. a ňou spravovaných doplnkových dôchodkových fondov uskutočnila a správy nezávislého audítora vypracoval žalobca. NBS teda pri výkone dohľadu STABILITA, d.d.s., a.s. a ňou spravovanými doplnkovými dôchodkovými fondmi zistila skutočnosti, ktoré bol povinný v rámci výkonu auditu ročnej účtovnej závierky za rok 2015 STABILITA, d.d.s., a.s. a ňou spravovaných doplnkových dôchodkových fondov identifikovať žalobca a v dôsledku toho uskutočniť opravu ročnej účtovnej závierky. Žalobca v príčinnej súvislosti nezistených a opomenutých nedostatkov vydala výrok audítora bez výhrady, čo NBS hodnotila ako závažné nedostatky v overení účtovnej závierky STABILITA, d.d.s., a.s. a ňou spravovaných doplnkových dôchodkových fondov. 8. Následne STABILITA, d.d.s., a.s. oznámila NBS podľa § 30 ods. 2 zákona č. 650/2004 Z. z. dňa 13.7.2016 a 14.7.2016, že si na splnenie povinnosti podľa § 30 ods. 1 zákona č. 650/2004 Z. z. overiť účtovnú závierku vybrala žalobcu. NBS následne z vlastného podnetu začala podľa zákona č. 747/2004 Z. z. konanie o odmietnutí žalobcu ako audítora na výkon auditu ročnej účtovnej závierky za rok 2016 STABILITA, d.d.s., a.s. a ňou spravovaných doplnkových dôchodkových fondov, pričom tento postup plne zodpovedal naplneniu účelu dohľadu podľa § 69 ods. 2 a 3 zákona č. 650/2004 Z. z., ktorý zahŕňa ochrana majetku v doplnkových dôchodkových fondoch. NBS vyzvala STABILITA, d.d.s., a.s. podľa § 16 ods. 6 zákona č. 650/2004 Z. z. na vyjadrenie sa k začatému konaniu. Súd prvej inštancie uviedol, že nie je nesprávnym úradným postupom, ak toto konanie NBS začala už dňa 22.7.2016, t. j. skôr než jej žalobca doručil vyjadrenie, o ktoré žalobcu žiadala NBS vo výzve zo dňa 13.7.2016, nakoľko NBS nemala právnu povinnosť začať konanie až po doručení vyjadrenia žalobcu. Mal za preukázané, že STABILITA, d.d.s., a.s. sa k začatému konaniu vyjadrila. 9. Mal za to, že nie je nesprávnym úradným postupom ani ten postup NBS, ak NBS nevyužila oprávnenie, ktoré jej dáva § 30 ods. 3 zákona č. 650/2004 Z. z., pretože nariadiť vykonanie mimoriadneho auditu nie je jeho povinnosťou. NBS následne vydala rozhodnutie dňa 27.9.2016, č. k. ODT-8974/2016-2, ktorým podľa § 30 ods. 2 zákona č. 747/2004 Z. z. odmietla STABILITA, d.d.s., a.s. žalobcu ako audítora na výkon auditu ročnej účtovnej závierky za rok 2016 STABILITA, d.d.s., a.s. a ňou spravovaných doplnkových dôchodkových fondov. Rozhodnutie obsahovalo náležitosti v zmysle § 27 ods. 1 až ods. 3 zákona č. 747/2004 Z. z., a to výrok, odôvodnenie a poučenie. NBS v odôvodnení uviedla, ktoré skutkové zistenia boli podkladom na rozhodnutie, z ktorých dôkazov a z akých úvah pri hodnotení dôkazov vychádzalo rozhodnutie a podľa akých ustanovení všeobecne záväzných právnych predpisov sa posudzoval zistený skutkový stav. Zároveň uviedla, že nesprávne ocenenie majetku fondu Stabilita príspevkový d.d.f. viedli k navýšeniu hodnoty čistej hodnoty majetku a teda aj k zvýšeniu hodnoty dôchodkovej jednotky, čo pretrvávalo až do 12.4.2016. K náprave došlo až po zistení chybného zaúčtovania transakcie vnútornou kontrolou STABILITA, d.d.s., a.s. Tieto nedostatky žalobca v rámci výkonu auditu nezistil, hoci mal takú povinnosť podľa § 30 ods. 6 zákona č. 747/2004 Z. z., čo NBS hodnotila ako významné pochybenie, pretože takýto nesprávny výpočet má negatívny dopad na záujmy účastníkov doplnkového dôchodkového sporenia. Rozhodnutie bolo potvrdené Bankovou radou NBS rozhodnutím z 1.8.2017, č. k. NBS1-000-002-207, a je právoplatné, pričom nebolo preukázané, že by bolo zrušené alebo zmenené. 10. Súd prvej inštancie sa stotožnil so závermi súdnej praxe, na ktoré poukazovala aj žalovaná, že pokiaľ orgán štátu zisťuje podmienky a predpoklady pre vydanie rozhodnutia, za tým účelom zhromažďuje podklady (dôkazy), hodnotí zistené skutočnosti, tieto právne posudzuje a pod., ide o činnosť priamo smerujúcu k vydaniu rozhodnutia; prípadné nesprávnosti či vady pri zisťovaní podkladov a pri ich posudzovaní sa potom prejaví práve v obsahu rozhodnutia a z hľadiska zodpovednosti štátu môžu
byť hodnotené len podľa zákona č. 514/2003 Z. z.. Za nesprávny úradný postup v zmysle zákona č. 514/2003 Z. z. nie je možné považovať pochybenie a nedostatky spočívajúce v tom, že štátny orgán pred svojím rozhodnutím nesprávne vyhodnotil podmienky jeho vydania a že v dôsledku toho je ním vydané rozhodnutie nesprávne a nemalo byť vydané, prípadne že malo byť vydané v inej podobe či za iných okolností (rozhodnutie Najvyššieho súdu SR zo dňa 31.5.2011, sp. zn. 6Cdo/115/2010; rozhodnutie Najvyššieho súdu SR zo dňa 30.11.2017, sp. zn. 2Cdo/2/2017). Na nezákonnosti nemožno stavať zákonnosť, in concreto na nesprávnom a nezákonnom úradnom postupe nie je možné postaviť zákonné rozhodnutie. Ak je nesprávny úradný postup zavŕšený rozhodnutím, tak toto rozhodnutie by v prvom rade nebolo možné považovať za zákonné, a teda by nebolo možné ponechať ho bez povšimnutia a domáhať sa nároku na náhradu škody len z titulu jemu predchádzajúceho nesprávneho postupu, pretože by tým bol nastolený neúnosný a nezákonný stav, keď by postupom orgánu verejnej moci poškodený subjekt síce akceptoval a riadil sa z nezákonného postupu vzídeným rozhodnutím, avšak súčasne by spochybňoval zákonnosť jemu predchádzajúceho postupu (uznesenie Ústavného súdu SR zo dňa 19.9.2018, sp. zn. I. ÚS 327/2018). Dôvodil, že ak rozhodnutie NBS je právoplatné a nebolo zmenené alebo zrušené, nemožno následne zohľadňovať hoci aj prípadný nesprávny úradný postup, ktorý jeho vydaniu predchádzal. Dodal, že v konaní NBS žiaden nesprávny úradný postup neidentifikoval. 11. Pokiaľ sa žalobca dozvedel o existencii rozhodnutia NBS z 27.9.2016 mohol proti rozhodnutiu podať správnu žalobu a domáhať sa ochrany svojich subjektívnych práv v zmysle § 177 a nasl. zákona č. 162/2015 Z. z.. Správny súdny poriadok v znení neskorších predpisov (ďalej len „SSP“) a to aj v prípade ak sa domnieval, že mu rozhodnutie malo byť doručené a to na spôsob správnej žaloby opomenutého účastníka podľa § 179 SSP, kedy by mu plynula po doručení rozhodnutia lehota na podanie opravného prostriedku a mohol tak dosiahnuť nápravu ním tvrdeného protiprávneho stavu. Účelom konania o nárokoch podľa zákona č. 514/2003 Z. z. nie je nahrádzať súdny prieskum v rámci správneho súdnictva, pretože civilný súd síce môže prejudiciálne skúmať, či došlo k nesprávnemu úradnému postupu, ale nemôže preskúmavať rozhodnutia orgánov verejnej správy z hľadiska ich správnosti. Nesprávny úradný postup nemožno vnímať ani v tom, že NBS neodmietla žalobcu ako audítora v prípade iného subjektu na finančnom trhu, čo žalobca preukazoval oznámením o poverení audítora z 31.5.2017, ktorý sa týkal Pay Solutions, a.s. Rozhodnutie NBS vydané podľa § 30 ods. 2 zákona č. 650/2004 Z. z. nie je vylúčením audítora z vykonávania auditov na finančnom trhu, ale viaže sa výlučne na konkrétny dohliadaný subjekt a kalendárny rok, za ktorý má byť audit vykonaný, a preto skutočnosť, že iné subjekty na finančnom trhu poverili žalobcu výkonom auditu nemá žiadnu právnu relevanciu na vznik nárokov žalobcu na náhradu škody proti štátu. Nesprávny úradný postup na strane NBS nie je daný ani na tom základe, že ÚDVA vykonal v čase od 14.12.2016 do 11.4.2017 mimoriadny dohľad predmetom, ktorého bol audit individuálnej účtovnej závierky účtovnej jednotky STABILITA, d.d.s., a.s. zostavenej k 31.12.2015 a dohliadaným obdobím bolo obdobie, v ktorom boli vykonané audítorské činnosti spojené s týmto auditom, nakoľko dohľad vykonávaný NBS a ÚDVA majú odlišné ciele, ktorým zodpovedajú aj právomoci zverené obom subjektom, ktoré sú navzájom nezávislé. Zákon č. 423/2015 Z. z. v § 36 ods. 1 vymedzuje, že dohľad nad štatutárnymi audítormi, audítorskými spoločnosťami, subjektmi osobitného významu a subjektmi verejného záujmu je zameraný na plnenie povinností ustanovených týmto zákonom a osobitným predpisom v súvislosti so štatutárnym auditom a uistením v oblasti vykazovania informácií o udržateľnosti, t. j. nie podľa zákona č. 650/2004 Z. z.. Naproti tomu, účelom dohľadu zo strany NBS je podľa § 69 ods. 2 zákona č. 650/2004 Z. z. ochrana majetku v doplnkových dôchodkových fondoch a na účte nepriradených platieb, zabezpečenie stability finančného trhu a konkurencieschopnosti a prehľadnosti prostredia. Vzhľadom na to nemá žiaden právny následok na možnosť NBS rozhodnúť podľa § 30 ods. 2 zákona č. 650/2004 Z. z., ak sa Výbor pre zabezpečenie kvality štatutárneho auditu ÚDVA rozhodol voči žalobcovi nepostupovať podľa § 62 písm. j) zákona č. 432/2015 Z. z. v spojení s § 64 zákona č. 432/2015 Z. z., čo mal preukázané v rámci dokazovania. Uzatvoril, že žalobca nepreukázal v rámci konania NBS vedenom pod sp. zn. ODT-8974/2016 žiadne prvky, ktoré by napĺňali pojmové znaky nesprávneho úradného postupu podľa § 9 ods. 1 prvá veta zákona č. 514/2003 Z. z., a teda existenciu prvej podmienky. 12. Z hľadiska druhej podmienky (vznik škody) v zmysle § 17 ods. 1 zákona č. 514/2003 Z. z. sa skutočnou škodou rozumie ujma spočívajúca v zmenšení majetkového stavu poškodeného a reprezentujúca majetkové hodnoty, ktoré bolo nutné vynaložiť, aby došlo k uvedeniu veci do predošlého stavu. To, čo poškodenému ušlo (ušlý zisk) je ujmou spočívajúcou v tom, že u poškodeného nedošlo v dôsledku škodnej udalosti k rozmnoženiu majetkových hodnôt, hoci sa to s
ohľadom na pravidelný beh vecí dalo očakávať (uznesenie Najvyššieho súdu SR zo dňa 21.12.2009, sp. zn. 4 MCdo23/2008). V prípade nároku žalobcu ide o ušlý zisk. Nestotožnil sa s názorom, že žalobca preukazoval vzniknutú škodu na tom základe, že malo ísť o odmenu, ktorú mal dohodnutú so STABILITA, d.d.s., a.s. v zmluve o odborných službách. Považoval za dôvodnú výhradu žalovanej, že nemožno stotožňovať ušlý zisk s ušlým príjmom, ktorý by dosiahol žalobca. Ušlý zisk by totiž musel zohľadňovať aj náklady na vykonanie samotnej činnosti (napr. mzdové a iné náklady), uvoľnenie personálnych kapacít, ktoré neboli alokované na realizáciu poradenstva pre STABILITA, d.d.s., a.s., a preto mohli byť žalobcom použité na iné projekty a zákazky. Žalobca teda výšku ušlého zisku nepreukázal. Nad rámec uviedol, že absencia nesprávneho úradného postupu vylučuje možnosť úvahy o existencii ušlého zisku. Zároveň dodal, že závery o nepreukázaní vzniku škody majú len druhoradú povahu vzhľadom na to, že závery o absencii príčinnej súvislosti úplne vylučujú, aby vôbec namietaným nesprávnym úradným postupom nejaká škoda vzniknúť mohla. 13. K príčinnej súvislosti uviedol, že o vzťah príčinnej súvislosti sa jedná, ak vznikla škoda následkom nesprávneho úradného postupu, teda ak je nesprávny úradný postup a škoda vo vzájomnom pomere príčiny a následku. Príčinná súvislosť medzi škodou a nesprávnym úradným postupom je daná len vtedy, ak by škoda pri absencii nesprávneho úradného postupu nevznikla, teda musí ísť o priamu (nie len sprostredkovanú) príčinu vzniku nemajetkovej ujmy. Ak by príčinou vzniku ujmy bola iná skutočnosť, zodpovednosť za škodu nenastane. Pritom nemusí ísť o príčinu jedinú, ale stačí ak ide o jednu z príčin, ktorá sa podieľa na nepriaznivom následku, o ktorého odškodnenie ide, a to o príčinu podstatnú (uznesenie Najvyššieho súdu SR z 25.5.2011, sp. zn. 5Cdo24/2011). Pri zisťovaní príčinnej súvislosti treba škodu izolovať zo všeobecných súvislostí a skúmať, ktorá príčina ju vyvolala a pritom nie je rozhodujúce časové hľadisko, ale vecná súvislosť príčiny a následku; časová súvislosť napomáha pri posudzovaní vecnej súvislosti (R 21/1992, rozsudok Najvyššieho súdu ČSR z 27.9.1990, sp. zn. 1 Cz 59/90). Atribútom príčinnej súvislosti je „priamosť“ pôsobenia príčiny na následok, pri ktorej príčina priamo predchádza následku a vyvoláva ho. Vzťah príčiny a následku musí byť preto priamy, bezprostredný, neprerušený; nestačí, ak je iba sprostredkovaný. Pri zisťovaní príčinnej súvislosti treba v dôsledku toho skúmať, či v komplexe skutočností prichádzajúcich do úvahy ako (priama) príčina škody existuje skutočnosť, s ktorou zákon spája zodpovednosť za škodu (rozsudok Najvyššieho súdu SR zo dňa 30.6.2010, sp. zn. 5Cdo/126/2009). Príčinnú súvislosť nemožno zamieňať s časovou nadväznosťou a súvislosťou (R 7/1992, rozsudok Najvyššieho súdu ČSR z 30.11.1990, sp. zn. 1 Cz 86/90). Mal za to, že nebola preukázaná priamosť pôsobenia príčiny. Žalobca a STABILITA, d.d.s., a.s. sa dohodli v dohode z 28.9.2016 o zániku zmluvy o odborných službách, čo významne oslabuje priamosť príčinnosti, keďže v tejto situácii je zrejmé, že dôvodom nedosiahnutia prípadného ušlého zisku je samotné rozhodnutie žalobcu na ukončení zmluvy o odborných službách. Zároveň poukázal na to, že žalobca, ako aj STABILITA, d.d.s., a.s. mali s poukazom na obsah § 30 ods. 2 zákona č. 650/2004 Z. z. predpokladať, že NBS má možnosť odmietnuť audítora do 30. septembra kalendárneho roka, a preto pred uplynutím uvedenej lehoty nemal žalobca možnosť bez ďalšieho brať za automatické, že by mu pri pravidelnom behu udalostí bez ďalšieho nárok na úhradu prípadnej faktúry za poskytnuté audítorské služby skutočne vznikol. Dospel k záveru, že žalobca existenciu príčinnej súvislosti nepreukázal. 14. Na uvedenom základe za použitia § 1 písm. a), § 2 písm. a), § 3 ods. 1 písm. d), § 9 ods. 1, ods. 4, § 15 ods. 1, § 17 ods. 1 zákona č. 514/2003 Z. z. v znení účinnom do 30.6.2023, § 30 ods. 1, ods. 2, ods. 3, ods. 6, § 69 ods. 1, ods. 2, ods. 3 zákona č. 650/2004 Z. z., § 12 ods. 1, § 15 ods. 1, § 16 ods. 6, § 27 ods. 1, ods. 2, ods. 3 zákona č. 747/2004 Z. z., § 36 ods. 1 zákona č. 423/2015 Z. z.; dospel súd prvej inštancie k záveru, že žalobca nepreukázal zákonom predpokladané podmienky pre priznanie nároku na náhradu škody proti štátu podľa zákona č. 514/2003 Z. z., a preto žalobu v celom rozsahu zamietol. O trovách konania rozhodol podľa § 255 ods. 1 v spojení s § 262 ods. 1 C. s. p. tak, že žalovaná bola v spore v celom rozsahu úspešná, a preto by jej patrila náhrada trov konania v rozsahu 100 %, avšak zo spisu vyplynulo, že žalovanej žiadne trovy nevznikli, a preto v súlade s Čl. 17 základných princípov C. s. p. rozhodol, tak, že žalovanej sa právo na náhradu trov konania nepriznáva (R 72/2018, uznesenie Najvyššieho súdu SR zo dňa 28.2.2018, sp. zn. 7Cdo/14/2018). 15. Proti rozsudku podal žalobca odvolanie a žiadal napadnutý rozsudok súdu prvej inštancie zmeniť a žalobe vyhovieť, alternatívne zrušiť a vec vrátiť súdu prvej inštancie na ďalšie konanie a nové
rozhodnutie. Podstatným zhrnutím skutkových tvrdení a právnych argumentov jeho odvolania (§ 393 ods. 2 C. s. p.) bola námietka, že súd nesprávnym procesným postupom znemožnil strane, aby uskutočňovala jemu patriace procesné práva v takej miere, že došlo k porušeniu práva na spravodlivý proces, súd prvej inštancie nevykonal navrhnuté dôkazy, potrebné na zistenie rozhodujúcich skutočností, súd prvej inštancie dospel na základe vykonaných dôkazov k nesprávnym skutkovým zisteniam a rozhodnutie súdu prvej inštancie vychádza z nesprávneho právneho posúdenia veci. 16. Namietal nesprávny postup súdu prvej inštancie, ktorý nevykonal ním navrhnuté dôkazy s poukazom na to, že mali byť označené a predložené súdu skôr, t. j. pred doručením uznesenia č. k. 8C/20/2018-158, zo dňa 12.2.2019, kedy bol žalobca poučený o tom, že na neskôr označené dôkazy súd nemusí prihliadnuť. Uviedol, že vyjadrením zo dňa 27.5.2019 reagoval na dupliku žalovanej zo dňa 18.4.2019 a svoje písomné vyjadrenie vypracoval v nadväznosti na uznesenie č. k. 8C/20/2018-186, zo dňa 29.4.2019 (doručené dňa 15.5.2019), ktorým bol výslovne vyzvaný na to, aby sa v lehote 15 dní písomne k duplike vyjadril, uviedol ďalšie skutočnosti a označil dôkazy na preukázanie svojich tvrdení. Zdôraznil, že vzhľadom na formuláciu výrokovej časti uznesenia č. k. 8C/20/2018-186, zo dňa 29.4.2019 len využil možnosť reagovať na dupliku žalovanej a označiť dôkazy. Nevykonaním dôkazov, ktoré vo vyjadrení zo dňa 27.5.2019 označil (najmä ak konal v súlade s Čl. 10 C. s. p.), ho súd prvej inštancie znevýhodnil, keďže mu bezdôvodne uprel jeho procesné práva v podobe možnosti uplatňovať prostriedky procesného útoku. Mal za to, že súd nemôže vyhodnotiť nadbytočnosť žalobcom označených a súdom nevykonaných dôkazov bez toho, že by sa oboznámil s ich obsahom. 17. Namietal skutkové zistenia súdu prvej inštancie, nakoľko závery súdu obsiahnuté v odôvodnení napadnutého rozsudku, ktoré úradný postup na strane žalovanej v súvislosti s odmietnutím žalobcu ako audítora aprobujú sú zisteniami, ktoré nemajú oporu v predložených dôkazoch a v zákonnej úprave. Poukázal na to, že sa pri výkone svojej činnosti riadi (výlučne a jedine) zákonom č. 423/2015 Z. z. a v súlade s ním postupoval aj pri vykonávaní auditu v účtovnej jednotke STABILITA, d.d.s. Údajné nezrovnalosti v jeho činnosti, ktoré žalovaná vyhodnotila ako zásadné a ktoré boli dôvodom na jeho odmietnutie, neboli zo strany ÚDVA potvrdené. Mal za to, že nesprávnosť záverov súdu prvej inštancie pri vyhodnocovaní úradného postupu žalovanej spočíva aj v tom, že nijako nezohľadnil skutočnosť, že žalobca bol v identickom roku poverený ako audítor pre iný dohliadaný subjekt, resp. v obdobnom prípade ho žalovaná neodmietla ako audítora, hoci túto možnosť mala. Mal za to, že ak by mala žalovaná dôvodné pochybnosti o jeho postupoch a tiež o tom, či spĺňa „náročné kritériá na riadny výkon činnosti audítora“, dalo by sa očakávať, že uplatní zákonné oprávnenie odmietnuť žalobcu ako audítora u všetkých dohliadaných subjektov (minimálne) v predmetnom období. Selektívny prístup žalovanej svedčí o tom, že jej z neznámych dôvodov, nevyhovovalo, aby audit v STABILITA, d.d.s vykonával práve žalobca. Pokiaľ žalovaná tvrdí, že žalobcu odmietol na základe konštatovania nedostatkov a závažných pochybení v jeho audítorskej činnosti, tak na takéto konštatovanie nie je kompetentná. 18. Ďalej uviedol, že výsledky činnosti žalobcu, ktoré (podľa tvrdenia žalovanej) predstavovali „významné pochybenie“ a „závažný nedostatok“ v účtovaní obchodov, následne nadviazal novo určený audítor, ktorý žiadnu chybu pri prieskume záverov žalobcu neidentifikoval. Pokiaľ by audítorská činnosť žalobcu skutočne vykazovala závažné nedostatky, ktoré by mali/mohli mať zásadný dopad na účastníkov doplnkového dôchodkového sporenia, bol by nástupnícky audítor povinný na takúto chybu v počiatočnom stave upozorniť vo svojej správe a tiež by mal povinnosť kontaktovať žalobcu. Namietal, že sa s touto skutočnosťou súd prvej inštancie nevysporiadal. 19. Nestotožnil sa so závermi súdu prvej inštancie (odsek 63 napadnutého rozsudku), v zmysle ktorých nepreukázal v rámci konania NBS vedeného pod sp. zn. ODT-8974/2016 žiadne také prvky, ktoré by napĺňali pojmové znaky nesprávneho úradného postupu. Mal za to, že predložené dôkazy a argumenty jednoznačne poukazujú na svojvoľný a selektívny prístup žalovanej, ktorý nasvedčuje tomu, že bez ohľadu na závery kompetentného orgánu dohľadu nad výkonom auditu, prípadne závery iného audítora, nemala žalovaná v úmysle schváliť žalobcu ako povereného audítora pre STABILITA, d.d.s. Nestotožnil sa s argumentáciou súdu prvej inštancie ohľadne definície ušlého zisku a poukázal na rozsudok Najvyššieho súdu SR zo dňa 29.3.2017, sp. zn. 5Cdo/195/2015. Uviedol, že odvodil výšku ušlého zisku zo sumy zmluvne dohodnutej odmeny, ktorú mal za vykonanie auditu
u STABILITA d.d.s. obdržať. Dohodnutá odmena predstavovala finančné prostriedky ohľadne, ktorých mal legitímnu nádej na ich získanie. Polemika obsiahnutá v odôvodnení napadnutého rozsudku (odsek 66) neobstojí, lebo teoretizuje o pojmoch príznačných pre ekonomické vedy a ide nad rámec právnej úpravy ušlého zisku. Pojem ušlý zisk nerozlišuje, či ide o zisk s prívlastkom čistý, daňový, účtovný disponibilný, hrubý, alebo prevádzkový. Z uvedeného dôvodu považoval názory súdu prvej inštancie za absolútne nesprávne. 20. Záverom sa nestotožnil s právnym posúdením súdu prvej inštancie, že mohol proti rozhodnutiu žalovanej podať správnu žalobu v súlade s § 177, resp. § 179 SSP za účelom ochrany svojich subjektívnych práv (odsek 60. až 63. napadnutého rozsudku). V tejto súvislosti poukázal na právnu úpravu konania pred NBS, ktorá je obsiahnutá v § 15 zákona o dohľade a osobitne na to, že žalobca nezodpovedá definícii účastníka konania tak, ako to predpokladá § 15 zákon o dohľade. Dôvodil, že nemožno akceptovať striktný a zužujúci výklad zákona č. 514/2003 Z. z. súdom prvej inštancie, pretože zákon hovorí všeobecne o zodpovednosti štátu za škodu spôsobenú orgánmi verejnej moci pri výkone verejnej moci, neobmedzuje zodpovednosť štátu iba na nesprávny úradný postup, ako to uviedol súd prvej inštancie. Uviedol, že nemal možnosť podať opravný prostriedok alebo žalobu podľa § 177 SSP a tak akokoľvek ovplyvniť výsledok konania pred žalovanou. Žalovaná v konaní, kde nebol účastníkom, vydala rozhodnutie, ktoré sa ho priamo dotýka a ktorým mu vznikla škoda. Právny poriadok Slovenskej republiky je nastavený tak, že žalobca nemá inú možnosť domôcť sa svojho práva inak, než žalobou podľa zákona č. 514/2003 Z. z.. 21. Žalovaná vo vyjadrení k odvolaniu žiadala napadnutý rozsudok súdu prvej inštancie ako vecne správny potvrdiť a uviedla, že pokiaľ žalobca tvrdí, že mu súd prvej inštancie predĺžil lehotu na predloženie, resp. označenie dôkazov uznesením č. k. 8C/20/2018-186, zo dňa 29.4.2019, tak takéto tvrdenie nemá oporu v ustanoveniach C. s. p., nakoľko žalobca mohol na dupliku žalovanej reagovať a v rámci svojho vyjadrenia označiť alebo navrhnúť dôkazy, avšak takéto prostriedky procesného útoku mal použiť včas, keďže tak neurobil, nemôže označovať za nesprávny postup súdu prvej inštancie, ktorý žalobcom predložené, resp. označené dôkazy odmietol vykonať. Žalobca neuviedol žiadny dôvod, prečo nemohol dôkazy predložiť, resp. navrhnúť skôr a v rámci lehoty stanovenej súdom prvej inštancie. Mala za to, že postup súdu prvej inštancie spočívajúci v nevykonaní dôkazov bol správny. Stotožnila sa so závermi súdu prvej inštancie, ktorý aj s poukazom na právny názor vyslovený v rozhodnutí Najvyššieho súdu SR zo dňa 31.5.2011, sp. zn. 6Cdo/115/2010 a v rozhodnutí Najvyššieho súdu SR zo dňa 30.11.2017, sp. zn. 2Cdo/2/2017 konštatoval, že v súdenej veci žalobcom namietaný postup žalovanej nevykazoval znaky nesprávneho úradného postupu a pokiaľ by existovali žalobcom namietané nedostatky postupu žalovanej pred vydaním rozhodnutia, tieto by sa prejavili v obsahu rozhodnutia, v dôsledku čoho by žalobca mohol uplatňovať škodu spôsobenú nezákonným rozhodnutím. Svoju argumentáciu podporila odkazom na uznesenie Najvyššieho súdu SR zo dňa 30.11.2017, sp. zn. 2Cdo/2/2017. Pokiaľ žalobca polemizuje so závermi súdu prvej inštancie, ktorý prisvedčil námietke žalovanej, že žalobca nepožaduje ušlý zisk, ale ušlý príjem, a teda že vznik škody vo forme ušlého zisku nebol žalobcom preukázaný, neuvádza k tomuto odvolaciemu dôvodu okrem všeobecných úvah žiadne relevantné argumenty. K namietanému nesprávnemu právnemu posúdenie veci uviedla, že sa stotožňuje so záverom súdu prvej inštancie, že účelom konania o nárokoch podľa zákona č. 514/2003 Z. z. nie je nahrádzať súdny prieskum v rámci správneho súdnictva, pretože civilný súd síce môže prejudiciálne skúmať, či došlo k nesprávnemu úradnému postupu, ale nemôže preskúmavať rozhodnutia orgánov verejnej správy z hľadiska ich správnosti. Mala za to, že žaloba je motivovaná snahou dosiahnuť takýto súdny prieskum rozhodnutia o odmietnutí žalobcu ako audítora v situácii, keď rozhodnutie nadobudlo právoplatnosť a vykonateľnosť a nebolo napadnuté žalobou v rámci správneho súdnictva. 22. Žalobca v odvolacej replike zotrval na argumentoch uvedených v odvolaní. 23. Žalovaná v odvolacej duplike taktiež zotrvala na argumentácii uvedenej vo vyjadrení k odvolaniu žalobcu. 24. Odvolací súd viazaný rozsahom a dôvodmi odvolania (§ 379, § 380 ods. 1 C. s. p.) preskúmal napadnutý rozsudok súdu prvej inštancie, prejednal odvolanie žalobcu bez nariadenia odvolacieho pojednávania podľa § 385 ods. 1 a contrario C. s. p., keďže sa nejednalo o prípad, v ktorom by bolo potrebné zopakovať alebo doplniť dokazovanie
a nariadenie pojednávania si nevyžadoval ani dôležitý verejný záujem a rozhodnutie súdu prvej inštancie ako vecne správne potvrdil (§ 387 ods. 1 C. s. p.). Rozsudok verejne vyhlásil dňa 30.4.2026 (§ 387 ods. 1, § 219 ods. 3 C. s. p.). 25. Pretože odvolací súd sa v celom rozsahu stotožňuje s odôvodnením napadnutého rozsudku, konštatuje správnosť jeho dôvodov (§ 387 ods. 2 C. s. p.) a v podrobnostiach poukazuje na skutkové a právne zdôvodnenie rozhodnutia, v ktorom sa súd prvej inštancie zoširoka vysporiadal so všetkými aspektmi predmetnej žaloby. 26. Vo vzťahu k podstatným tvrdeniam žalobcu v odvolaní, s ktorými sa odvolací súd musí v odôvodnení vysporiadať (§ 387 ods. 3 C. s. p.) hodno podotknúť, že ide v celom rozsahu o nedôvodnú argumentáciu a to s poukazom na správne vyhodnotenie skutkových a právnych okolností vedúcich k zamietnutiu žaloby titulom náhrady škody, ktorá mala byť žalobcovi spôsobená nesprávnym úradným postupom žalovanej. Súd prvej inštancie v preskúmavanej veci vykonal náležité dokazovanie potrebné na zistenie rozhodujúcich skutočností dôležitých pre posúdenie dôvodnosti žaloby, ako aj na posúdenie relevantnosti procesnej obrany žalovanej. Zhodnotením výsledkov vykonaného dokazovania v súlade s § 191 ods. 1 C. s. p. súd prvej inštancie dospel k správnym skutkovým záverom a na ich základe vyvodil aj správny právny záver o nedôvodnosti žalobcom uplatňovaného nároku proti žalovanej založenom na závere, že nebola splnená žiadna z podmienok pre náhradu škody spôsobenej nesprávnym úradným postupom pri výkone verejnej moci. 27. Súd prvej inštancie v odôvodnení svojho rozsudku dostatočne rozviedol rozhodujúci skutkový stav, opísal priebeh konania a uviedol stanoviská procesných strán k prejednávanej veci, ako aj výsledky vykonaného dokazovania s tým, že citoval právne predpisy, ktoré aplikoval na posudzovanú vec a z ktorých vyvodil právne závery a náležite ich vysvetlil; z odôvodnenia napadnutého rozsudku nevyplýva jednostrannosť, ani taká aplikácia príslušných ustanovení všeobecne záväzných právnych predpisov, ktorá by bola popretím ich účelu, podstaty a zmyslu. Súd prvej inštancie jasne a výstižne vysvetlil prečo považoval žalobu za nedôvodnú; skutkové a právne závery súdu prvej inštancie tak nie sú v danom prípade zjavne neodôvodnené a nezlučiteľné s Čl. 46 ods. 1 Ústavy SR a odôvodnenie odvolaním napadnutého rozsudku spĺňa požiadavky § 220 ods. 2 C. s. p. Za porušenie základného práva zaručeného v Čl. 46 ods. 1 Ústavy SR nemožno považovať to, že súd prvej inštancie zjavne neodôvodnil svoje rozhodnutie podľa predstáv žalobcu (rozhodnutie Najvyššieho súdu SR sp. zn. 5Cdo/165/2011). 28. Právnym posúdením veci je aplikácia práva na zistený skutkový stav. Je to činnosť súdu spočívajúca v podradení zisteného skutkového stavu príslušnej právnej norme, ktorá vedie súd k záveru o právach a povinnostiach účastníkov právneho vzťahu. Súd pri tejto činnosti rieši právne otázky (questio iuris). Ich riešeniu predchádza riešenie skutkových otázok (questio facti), teda zistenie skutkového stavu. Právne posúdenie je všeobecne nesprávne, ak sa súd dopustil omylu pri tejto činnosti, t. j. ak posúdil vec podľa právnej normy, ktorá na zistený skutkový stav nedopadá, alebo správne určenú právnu normu nesprávne vyložil, prípadne ju na daný skutkový stav nesprávne aplikoval. 29. Žalobca sa podanou žalobou domáhal náhrady škody, ktorá mu mala byť spôsobená postupom Národnej banky Slovenska tým, že že STABILITA, d.d.s., a.s., Bačíkova 5, Košice, IČO: 36 718 556 (ďalej len „STABILITA, d.d.s., a.s.“) oznámila Národnej banke Slovenska (ďalej len „NBS“) výber audítora na výkon štatutárneho auditu ročnej účtovnej závierky za rok 2016, ktorým bol žalobca. NBS ako orgán dohľadu začala voči STABILITA, d.d.s., a.s. konanie o odmietnutí žalobcu ako vybratého audítora na základe § 69 ods. 1 zákona č. 650/2004 Z. z. v znení účinnom do 30.11.2016 (ďalej len „zákon č. 650/2004 Z. z.“) a § 29 ods. 1 zákona č. 747/2004 Z. z. v znení účinnom do 30.11.2016 (ďalej len „zákon č. 747/2004 Z. z.“) z vlastnej iniciatívy v súvislosti so zisteniami nedostatkov v účtovníctve a pri oceňovaní majetku STABILITA, d.d.s., a.s., kedy bol zistený nesprávny výpočet čistej hodnoty majetku. NBS si pred začatím konania vyžiadala písomné vyjadrenie a podklady od žalobcu. STABILITA, d.d.s., a.s sa k začatiu konania vyjadrila a odmietla odmietnutie žalobcu ako vybraného audítora. NBS v konaní vedenom pod sp. zn. ODT-8974/2016 odmietla žalobcu ako audítora, čo malo predstavovať závažný zásah do práv STABILITA, d.d.s., a.s., nakoľko NBS neoprávnene zasiahla do práva a slobodného rozhodovacieho procesu STABILITA, d.d.s., a.s. pri výbere audítorskej spoločnosti a tým pádom do základného práva na slobodné podnikanie. NBS nevyužila zákonné možnosti na preverenie zistení a svoj postup ani riadne nezdokumentovala a neodôvodnila ani počas postupu a v rozhodnutí. Žalobca pritom vyvrátil všetky zistenia, ktoré od neho NBS žiadala, a tým sa NBS
dopustila nesprávneho úradného postupu, ktorým mu vznikla škoda. STABILITA, d.d.s., a.s. bola nútená rešpektovať rozhodnutie NBS a so STABILITA, d.d.s., a.s. nútene ukončili zmluvný vzťah, predmetom ktorého bola realizácia štatutárneho auditu STABILITA, d.d.s., a.s. a ňou spravovaných fondov, a tým došlo u žalobcu k strate reálnej a preukázateľnej príležitosti zárobku (strate zisku) podľa dojednanej zmluvy v sume 48.360 eur. 30. Tak ako už prvoinštančný súd uviedol v odseku 46 napadnutého rozsudku, podmienkou vzniku nároku na náhradu škody podľa zákona č. 514/2003 Z. z. je, aby došlo (i) k nesprávnemu úradnému postupu, (ii) k vzniku škody a (iii) medzi predpokladmi sub (i) a (ii) musí existovať príčinná súvislosť; pre vznik zodpovednosti a nároku je potrebné, aby boli preukázané všetky tri predpoklady, nakoľko nepreukázanie jedinej z nich vedie k zamietnutiu žaloby. 31. V intenciách tohto právneho posúdenia považuje odvolací súd za potrebné sa v stručnosti na zdôraznenie správnosti záverov súdu prvej inštancie týkajúcich sa neexistencie nesprávneho úradného postupu osobitne za žiaduce potvrdiť hodnotenie namietaného nesprávneho úradného postupu Národnej banky Slovenska, ktoré ak bolo zavŕšené rozhodnutím zo dňa 27.9.2016, sp. zn. ODT-8974/2016-2, ktorým podľa § 30 ods. 2 zákona č. 747/2004 Z. z. Národná banka Slovenska odmietla žalobcu ako audítora na výkon auditu ročnej účtovnej závierky za rok 2016 STABILITA, d.d.s., a.s. a ňou spravovaných doplnkových dôchodkových fondov; tak toto konanie Národnej banky Slovenska, ktoré vydaniu tohto rozhodnutia predchádzalo, nie je možné podradiť pod nesprávny úradný postup; ustálená prax Najvyššieho súdu SR totiž vychádza z toho, že ak sa nesprávny úradný postup prejaví vo vydanom rozhodnutí, potom tu dochádza ku konzumpcii nároku z nesprávneho úradného postupu na nárok z nezákonného rozhodnutia. Inak povedané v prípade, že sa nesprávny úradný postup orgánu verejnej moci odzrkadlí v jeho rozhodnutí, tak v takom prípade sa možno domáhať nároku na náhradu škody spôsobenej takouto činnosťou orgánu verejnej moci len z titulu jeho nezákonného rozhodnutia, ktorým bol celý tento jeho nesprávny úradný postup zisťovania predpokladov na jeho vydanie zavŕšený, a nie z titulu nesprávneho úradného postupu (viď napr. rozhodnutia Najvyššieho súdu SR sp. zn. 5Cdo/126/2009, 3Cdo/220/2010, 6MCdo/11/2010). A teda správne súd prvej inštancie poukázal na skutočnosť, že tento záver aproboval aj Ústavný súd SR ako ústavne udržateľný, a ktorý neodporuje zmyslu a účelu aplikovanej právnej úpravy zákona o zodpovednosti za škodu a ani účelu konania o náhrade škody spôsobenej nositeľom verejnej moci [Na nezákonnosti nemožno stavať zákonnosť, in concreto na nesprávnom a nezákonnom úradnom postupe nie je možné postaviť zákonné rozhodnutie. Ak je nesprávny úradný postup zavŕšený rozhodnutím, tak toto rozhodnutie by v prvom rade nebolo možné považovať za zákonné, a teda by nebolo možné ponechať ho bez povšimnutia a domáhať sa nároku na náhradu škody len z titulu jemu predchádzajúceho nesprávneho postupu, pretože by tým bol nastolený neúnosný a nezákonný stav, keď by postupom orgánu verejnej moci poškodený subjekt síce akceptoval a riadil sa z nezákonného postupu vzídeným rozhodnutím, avšak súčasne by spochybňoval zákonnosť jemu predchádzajúceho postupu (uznesenie Ústavného súdu SR sp. zn. I. ÚS 327/2018, zo dňa 19.9.2018)]. 32. V nadväznosti na neexistenciu nesprávneho úradného postupu, potom súd prvej inštancie správne skonštatoval tiež neexistenciu príčinnej súvislosti; totiž ak podľa § 30 ods. 2 zákona č. 650/2004 Z. z. bola Národná banka Slovenska oprávnená doplnkovej dôchodkovej spoločnosti odmietnuť audítora do 30.9. kalendárneho roka, v ktorom má byť audit vykonaný a rozhodnutím zo dňa 27.9.2016, sp. zn. ODT-8974/2016-2, žalobcu ako audítora aj odmietla, pričom toto rozhodnutie nebolo zrušené (teda sa prezumuje jeho zákonnosť) a žalobca sa so STABILITA, d.d.s., a.s. dňa 28.9.2016 dohodol na zániku zmluvu o odborných službách, potom medzi tvrdeným ušlým ziskom, ktorý si žalobca v konaní uplatnil a namietaným nesprávnym úradným postupom Národnej banky Slovenska neexistuje príčinná súvislosť, pretože bezprostrednou príčinou uplatneného ušlého zisku je zánik zmluvy o odborných službách dňa 28.9.2016. 33. Napokon súd prvej inštancie k týmto správnym záverom dospel v konaní, v ktorom neporušil procesné práva žalobcu tým, že nevykonal s poukazom na koncentráciu konania dôkazy, ktoré žalobca výslovne navrhol až v podaní doručenom súdu prvej inštancie dňa 30.5.2019, pretože v tomto podaní uplatnené prostriedky procesného útoku mohol žalobca už učiniť skôr a v súlade s poučením v uznesení č. k. 8C/20/2018-158, zo dňa 12.2.2019 (doručenom žalobcovi dňa 25.2.2019). Súd prvej inštancie správne skoncentroval možnosť uplatnenia týchto prostriedkov procesného útoku (zabezpečenie listín a vykonanie listín pripojených k podaniu doručenom dňa 30.5.2019) na pojednávaní dňa 28.10.2024;
podstatou takéhoto postupu súdu prvej inštancie bola povaha týchto dôkazných prostriedkov, ktoré sa bezprostredne netýkali obsahu dupliky žalovanej, a preto bolo v procesnej možnosti žalobcu tieto dôkazné prostriedky navrhnúť už skôr (opak netvrdil a nepreukázal). Konštatovanie súdu prvej inštancie o nadbytočnosti týchto dôkazov je v tomto prípade až druhoradým dôvodom, pričom sa nemožno stotožniť s tvrdením žalobcu v odvolaní, že o nadbytočnosti dôkazu nemôže súd rozhodnúť predtým, ako sa oboznámi s obsahu dôkazu jeho vykonaním; nadbytočnosť dôkazu sa posudzuje s ohľadom na stranou prezentovaný obsah navrhovaného dôkazu a skutočností, ktoré má tento dôkaz preukazovať. Z predmetného podania žalobcu v čl. III. jednoznačne vyplýva, aké skutkové tvrdenia chcel žalobca dokazovať navrhovanými dôkazmi; s ohľadom na uvedené bolo preto v plnej autonómii súdu prvej inštancii sa rozhodnúť (a v meritórnom rozhodnutí zdôvodniť), či bude pre rozhodnutie sporu potrebovať vykonanie dôkazov k týmto skutkovým tvrdeniam. 34. Posúdenie veci odvolacím súdom sa tak odráža v jasnom a zrozumiteľnom zodpovedaní všetkých právnych a skutkovo relevantných otázok v odôvodnení napadnutého rozsudku súdu prvej inštancie. Na uvedenom základe neboli, z povahy veci právne irelevantné ďalšie odvolacie námietky žalobcu spôsobilé privodiť zmenu napadnutého rozsudku súdu prvej inštancie. 35. O nároku na náhradu trov odvolacieho konania rozhodol odvolací súd podľa § 396 ods. 1 C. s. p. v spojení s § 255 ods. 1 C. s. p. a § 262 ods. 1 C. s. p. tak, že žalovanej priznal proti žalobcovi plný nárok na náhradu trov odvolacieho konania, nakoľko mala v odvolacom konaní plný úspech. 36. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C. s. p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C. s. p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C. s. p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C. s. p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2026:1118211392.1 (dáta aktuálne k 14. 11. 2026). Záväzné je znenie zverejnené súdom.




